ทองปิดร่วง 20.5 ดอลล์
สัญญาทองคำตลาดนิวยอร์กปิดร่วงลงแตะระดับต่ำสุดในรอบ 10 เดือน ร่วงลง 20.5 ดอลลาร์ หรือ 1.32% ปิดที่ 1,536.6 ดอลลาร์/ออนซ์  จากเงินดอลล์แข็ง,วิตกสถานการณ์กรีซ
17 พ.ค. 2555

สัญญาทองคำตลาดนิวยอร์กปิดร่วงลงแตะระดับต่ำสุดในรอบ 10 เดือน ร่วงลง 20.5 ดอลลาร์ หรือ 1.32% ปิดที่ 1,536.6 ดอลลาร์/ออนซ์  จากเงินดอลล์แข็ง,วิตกสถานการณ์กรีซ
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 20.5 ดอลลาร์ หรือ 1.32% ปิดที่ 1,536.6 ดอลลาร์/ออนซ์
สัญญาทองคำร่วงลงติดต่อกัน 3 วันทำการ เนื่องจากการแข็งค่าของสกุลเงินดอลลาร์ส่งผลให้นักลงทุนชะลอการลงทุน นอกจากนี้ ความไม่แน่นอนทางเศรษฐกิจและการเมืองของกรีซ ยังเป็นอีกปัจจัยที่สร้างแรงกดดันให้กับตลาดด้วย
ประธานาธิบดีคาโรลอส ปาปูลิอาสของกรีซเปิดเผยว่า ชาวกรีซได้พากันถอนเงินฝากจำนวน 700 ล้านยูโร (898 ล้านดอลลาร์) จากธนาคารของประเทศเมื่อวันจันทร์ที่ผ่านมา ซึ่งทำให้เกิดความวิตกเกี่ยวกับสภาพคล่องของภาคการธนาคาร
ขณะเดียวกันมีรายงานว่า นายพานายีโอติส พีครัมเมนอส ผู้พิพากษาอาวุโสของกรีซ ได้รับการแต่งตั้งให้เป็นผู้นำรัฐบาลรักษาการ ซึ่งจะนำพากรีซไปสู่การเลือกตั้งรอบใหม่ในวันที่ 17 มิถุนายนนี้ ซึ่งนายพีครัมเมนอสจะเข้าพิธีตนเข้ารับตำแหน่งในวันนี้ตามเวลาท้องถิ่น ก่อนที่จะมีการจัดประชุมรัฐสภาใหม่ หลังจากนั้นจะมีการยุบสภาเพื่อเปิดทางให้มีการจัดการเลือกตั้งครั้งใหม่